কিন্তু বাখশালী পাণ্ডুলিপির বয়স কত? গাছের ছাল শুকিয়ে ঝুরঝুরে হয়ে গেছে, হাত দিলে গুঁড়ো-গুঁড়ো হয়ে যাবে, তাই বোদলেয়ান লাইব্রেরি কর্তৃপক্ষ ওই পাণ্ডুলিপি নাড়াঘাঁটা করতে দেননি। বয়স বিচারে বিশেষজ্ঞরা কেবল নির্ভর করেছেন তাকিয়ে দেখার উপরে। লিপির স্টাইল, ভাষারীতি ইত্যাদি থেকে বয়স অনুমান। সে সব দেখে জাপানি বিশেষজ্ঞ ড. হায়াশি তাকাও একদা বলেছিলেন, বাখশালী পাণ্ডুলিপি লেখা হয়েছিল অষ্টম থেকে দ্বাদশ শতাব্দীর মাঝে কোনও এক সময়।